FI Euroopan unionin virallinen lehti C 154/7

Kuulemismenettelystä vastaavan neuvonantajan loppukertomus (1)

COMP/M.6214 – Seagate/HDD Business of Samsung

2012/C 154/05

Komissio vastaanotti 19 päivänä huhtikuuta 2011 neuvoston asetuksen (EY) N:o 139/2004 (2), jäljempänä ’sulautuma-asetus’, 4 artiklan mukaisen ilmoituksen ehdotetusta yrityskeskittymästä, jolla yritys Seagate Technology Public Limited Company, jäljempänä ’Seagate’, hankkii sulautuma-asetuksen 3 artiklan 1 kohdan b alakohdassa tarkoitetun määräysvallan yrityksen Samsung Electronics Co., Ltd:n HDD-liiketoimintaan, jäljempänä ’Samsungin HDD-liiketoiminta’, ostamalla omaisuutta.

Komissio totesi ilmoitusta tarkasteltuaan, että toimenpide kuuluu sulautuma-asetuksen soveltamisalaan. Komissio toi esiin vakavat epäilyksensä toimenpiteen soveltuvuudesta sisämarkkinoille ja yhteensopivuudesta Euroopan talousalueesta tehdyn sopimuksen kanssa. Näin ollen komissio aloitti 30. toukokuuta 2011 sulautuma-asetuksen 6 artiklan 1 kohdan c alakohdan mukaisen menettelyn.

Perusteellinen markkinatutkimus ei vahvistanut edellisen vaiheen vakavia epäilyksiä. Komissio katsoo, että ehdotettu toimenpide ei estä merkittävästi tehokasta kilpailua merkityksellisillä markkinoilla. Ilmoitetun keskittymän katsotaan sen vuoksi olevan sisämarkkinoille soveltuva ilman väitetiedoksiannon lähettämistä sulautuma-asetuksen 8 artiklan 1 kohdan mukaisesti.

En ole saanut toimenpiteen osapuolilta menettelyllisiä pyyntöjä. Yksi kolmas osapuoli esitti minulle kuitenkin pyynnön saada tutustua asiakirjoihin sen jälkeen, kun asiaa käsitelleet henkilöt kilpailun pääosastossa olivat hylänneet kyseisen osapuolen alkuperäisen pyynnön. Hylkäsin tämän pyynnön, sillä kolmansilla osapuolilla ei ole oikeutta tutustua asiakirjoihin sulautumamenettelyissä (3). Ainoastaan niillä kolmansilla osapuolilla, jotka osoittavat asian koskevan riittävästi heidän etuaan ja pyytävät saada tulla kuulluiksi, on oikeus saada komissiolta tietoja menettelyn luonteesta ja aiheesta (4). Kyseessä olevassa tapauksessa asiakirjoihin tutustumista pyytänyt kolmas osapuoli ei pyytänyt saada tulla kuulluksi.

Sen vuoksi katson, että kaikkien menettelyyn osallistuneiden oikeutta saada tulla kuulluksi on kunnioitettu.

Brysselissä 5 päivänä lokakuuta 2011. Wouter WILS

(1) Tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY (EYVL L 162, 19.6.2001, s. 21) 15 ja 16 artiklan mukaisesti.

(2) Neuvoston asetus (EY) N:o 139/2004, annettu 20 päivänä tammikuuta 2004, yrityskeskittymien valvonnasta (EUVL L 24, 29.1.2004, s. 1). Joulukuun 1. päivänä 2009 voimaan tulleen Euroopan unionin toiminnasta tehdyn sopimuksen (SEUT-sopimus) mukaisesti ilmaisu ’yhteisö’ on korvattu ilmaisulla ’unioni’ ja ilmaisu ’yhteismarkkinat’ on korvattu ilmaisulla ’sisämarkkinat’. Tässä kertomuksessa käytetään SEUT-sopimuksen ilmauksia.

(3) Ainoastaan ilmoituksen tehneellä osapuolella ja muilla osapuolilla (asetuksen (EY) N:o 802/2004 11 artiklan b kohdassa tarkoitetussa merkityksessä) on kyseinen oikeus yrityskeskittymien valvonnasta annetun neuvoston asetuksen (EY) N:o 139/2004 soveltamisesta annetun asetuksen (EY) N:o 802/2004 (EUVL L 133, 30.4.2004, s. 1) 17 artiklan mukaisesti.

(4) Asetuksen (EY) N:o 802/2004 16 artiklan 1 kohta.